b"\n_START_ARTICLE_\nBloc de Progr\xc3\xa9s Jaume I\n_START_SECTION_\nHist\xc3\xb2ria\n_START_PARAGRAPH_\nEl Bloc de Progr\xc3\xa9s va llan\xc3\xa7ar un manifest titulat No voteu Zaplana, que des d'Unitat del Poble Valenci\xc3\xa0, i des d'altres sectors, va ser interpretat com una demanda de vot \xc3\xbatil vers el PSPV-PSOE. Tamb\xc3\xa9 public\xc3\xa0 adhesius amb Eduardo Zaplana vestit de vaquer amb la inscripci\xc3\xb3 no debiste salir de Cartagena, forastero, causant gran contov\xc3\xa8rsia per les connotacions xen\xc3\xb2fobes._NEWLINE_L'11 de mar\xc3\xa7 de 1995, el Bloc de Progr\xc3\xa9s realitza una hist\xc3\xb2rica manifestaci\xc3\xb3 a Alacant sota el lema Alacant \xc3\xa9s important. Hi participaren m\xc3\xa9s de 30.000 persones i hi convocaren les principals associacions, sindicats i partits pol\xc3\xadtics progressistes (PSPV-PSOE, EUPV, UPV). El 6 de maig del mateix any, en plena campanya electoral a les eleccions auton\xc3\xb2miques, el Bloc de Progr\xc3\xa9s Jaume I reunia m\xc3\xa9s de 130.000 manifestants sota el lema Guanyem el futur, NO Perdem el Pa\xc3\xads. Tot i el lideratge del PSPV-PSOE, la cap\xc3\xa7alera va comptar amb la pres\xc3\xa8ncia de personatges independents vinculats a la cultura del Pa\xc3\xads Valenci\xc3\xa0, com Josep Vicent Marqu\xc3\xa8s, Enric Valor o Xavier Mariscal._NEWLINE_La manifestaci\xc3\xb3 va estar precedida de diferents actes culturals i mobilitzacions, que arribaren a comptar amb la participaci\xc3\xb3 de l'alcalde de Barcelona, el socialista Pasqual Maragall, que va participar en un aplec a la Pla\xc3\xa7a de Bous de Val\xc3\xa8ncia amb l'assist\xc3\xa8ncia de diferents candidats del PSOE._NEWLINE_D'altra banda, l'experi\xc3\xa8ncia del Bloc de Progr\xc3\xa9s va servir per a revifar l'activisme cultural i c\xc3\xadvic del valencianisme, en un context on els diferents conflictes sobre la natura dels valencians havien portat a una sensaci\xc3\xb3 d'exhaustiment. Tanmateix, tamb\xc3\xa9 revif\xc3\xa0 l'anticatalanisme i provoc\xc3\xa0 divisi\xc3\xb3 entre el nacionalisme valenci\xc3\xa0 pol\xc3\xadtic, especialment dins d'Unitat del Poble Valenci\xc3\xa0 que veien en l'organitzaci\xc3\xb3 una maniobra per a captar el seu electoral per part del Partit Socialista.\n_START_SECTION_\nDespr\xc3\xa9s de les eleccions\n_START_PARAGRAPH_\nEl Bloc de Progr\xc3\xa9s Jaume I convocaria tamb\xc3\xa9 la manifestaci\xc3\xb3 del 25 d'abril de 1996 a Val\xc3\xa8ncia, que seria vetada dels informatius de Radiotelevisi\xc3\xb3 Valenciana, provocant les queixes de la redacci\xc3\xb3._NEWLINE_Tot i deixar l'activitat poc despr\xc3\xa9s de les eleccions, en 1998 naix el partit pol\xc3\xadtic Front pel Pa\xc3\xads Valenci\xc3\xa0 a partir d'antics membres del Bloc de Progr\xc3\xa9s._NEWLINE_En l'actualitat encara estan en actiu el Bloc de Progr\xc3\xa9s Jaume I de l'Alc\xc3\xbadia i el Bloc de Progr\xc3\xa9s Jaume I de Tor\xc3\xads (La Ribera)."